Drie sterf in trompop botsingDie taxi en vragmotor wat in die botsing betrokke was. Foto: ER24 Drie mans is dood en nege mense beseer in ŉ trompop botsing Donderdag op die R28 naby Vereeniging in Gauteng. Russel Meiring, woordvoerder van ER24, het gesê paramedici van verskeie nooddienste is na die ongeluk ontbied waarin ŉ minibustaxi en ŉ swaarvoertuig betrokke was. “Die wrakke van die taxi en vragmotor het langs die pad gestaan. Die voorkant van die taxi was heeltemal verfrommel,” het Meiring gesê. Die drie mans was reeds dood toe paramedici op die toneel aankom. Twee van die oorledenes se liggame was in die wrak vasgepen. “Nege mense het geringe tot kritieke beserings opgedoen. Van hulle was ook in die wrak vasgekeer. Reddingswerkers moes die wrak oopsny om hulle te bevry en die twee oorledenes se liggame uit te kry.” Twee mense met kritieke beserings is met helikopters na ŉ nabygeleë hospitaal geneem. Die ander is op die toneel gestabiliseer en met ambulanse na verskeie hospitale geneem. Die oorsaak van die botsing word ondersoek.